

Številka: 0072-18/2018-DI/4

Datum: 9. 7. 2021

**IZVAJALCI ZDRAVSTVENIH STORITEV**

**OBMOČNE ENOTE ZZZS**

**PROGRAMSKE HIŠE**

**Zadeva:** **Navodilo za uveljavljanje pravice do zdravstvenih storitev z Napotnico**

Spoštovani,

obveščamo vas, da je bilo, zaradi sprememb in dopolnitev Pravil obveznega zdravstvenega zavarovanja (v nadaljnjem besedilu: Pravila), ki so bile objavljene v Uradnem listu Republike Slovenije, št. 61/21 z dne 16. 4. 2021 in so začele veljati 1. 5. 2021, razen določb, ki se nanašajo na »trajno« napotnico in ki se začnejo uporabljati 1. 8. 2021, prenovljeno Navodilo za uveljavljenje pravice do zdravstvenih storitev z Napotnico (v nadaljevanju Navodilo). Navodilo prilagamo.

V Navodilu, ki se izdaja kot novo, se spreminja in dopolnjuje naslednje:

* posamezni izrazi oziroma njihov pomen (12. točka 2. člena). Na novo je definiran pojem »napotni zdravnik«. Tako se po novem za napotnega zdravnika šteje tudi zdravnik specialist, pri katerem lahko zavarovana oseba v skladu s Pravili uveljavi zdravstveno storitev brez napotnice;
* pristojnost za izdajo napotnice (nova 3. alineja prvega odstavka 5. člena). Dodano je, da napotnico lahko izda tudi zdravnik specialist (napotni zdravnik), za katerega napotnica ni potrebna;
* roki za predložitev napotnice izvajalcu pri stopnjah nujnosti »zelo hitro«, »hitro« in »redno« (2. in 3. alineja drugega odstavka 10. člena) ter rok, da se napotnica prenese od enega izvajalca k drugemu (peti odstavek 15. člena). Gre za uskladitev z določbami Zakona o pacientovih pravicah (Uradni list RS, št. 177/20);
* primeri oziroma storitve, za katere napotnica ni potrebna (prvi odstavek 12. člena). Navedeno je, v katerih primerih napotnica ni potrebna, kar pomeni, da lahko zavarovana oseba te storitve uveljavlja neposredno pri izvajalcih, brez predhodne izdaje napotnice s strani osebnega zdravnika;
* obseg pooblastil zdravnika specialista, za katerega napotnica ni potrebna (nov sedmi in osmi odstavek 13. člena). Zdravniki specialisti, pri katerih napotnica ni potrebna, lahko v okviru obravnave zavarovano osebo napotujejo naprej tudi k drugim specialistom oziroma na nadaljnje zdravljenje, pri čemer je navedeno, katera pooblastila imajo pri tem. Tako lahko zdravnik specialist psihiater, specialist za spolno prenosljive bolezni in specialist okulist (če je zavarovana oseba k njemu prišla na pregled zaradi ugotavljanja vida oziroma predpisa medicinskega pripomočka za izboljšanje vida) ter zdravnik specialist, ki zavarovani osebi nudi nujno zdravljenje oziroma nujno medicinsko pomoč, brez napotnice in pooblastila osebnega zdravnika izvaja preglede in zdravljenje zavarovane osebe ter jo napotuje k drugim zdravnikom specialistom (ima torej vsa tri pooblastila). Zdravnik specialist, ki izvaja preglede zaradi odkrivanja kontaktov pri tuberkulozi in kontrolne preglede po končanem zdravljenju pa ima le pooblastilo 1 (pregled) in pooblastilo 3 (za napotovanje k drugim specialistom, npr. za napotovanje na rentgen, ki je potreben zaradi diagnosticiranja bolezni);
* na novo je opredeljena časovna veljavnost napotnice za kronične bolezni, ko je potreben trajen nadzor na specialistični ravni – »trajna« napotnica (nova 3. alineja drugega odstavka, peti in šesti odstavek ter 3. alineja osmega odstavka 14. člena). S 1. 8. 2021 se uvaja možnost izdaje »trajne« napotnice, ki nima časovno omejenega roka veljavnosti, temveč velja do zaključka zdravljenja. Do sedaj je bila napotnica brez časovne omejitve lahko izdana le za ortodontsko zdravljenje. Po novem se lahko izda tudi v primeru, če so pri zavarovani osebi prisotna določena kronična stanja in če so hkrati izpolnjeni zahtevani strokovni kriteriji. Katera kronična stanja in kateri strokovni kriteriji so to, je (na podlagi stališča medicinske stroke) določeno v sklepu, ki ga izda generalni direktor Zavoda. Sklep o kroničnih boleznih in strokovnih kriterijih za izdajo napotnice za kronične bolezni je objavljen na naslednji povezavi: [Podrobnosti - Zavod za zdravstveno zavarovanje Slovenije (zzzs.si)](https://www.zzzs.si/?id=126&detail=DAEA0C9386082DD2C12586E20043389B).

Da je napotnica »trajna« lahko določi tako osebni zdravnik kot tudi napotni zdravnik. Slednji bo to storil, če je osebni zdravnik izdal napotnico za določeno obdobje, sam pa ugotovi, da so izpolnjeni pogoji za izdajo »trajne« napotnice;

* izpolnjevanje posameznih rubrik na napotnici zaradi novih pristojnosti, večje jasnosti in določnosti, in sicer: rubrike 2-ZDRAVNIK (20. člen); rubrike 3-ZAVAROVANA OSEBA (nov 10. odstavek 21. člena), rubrike 4- NAPOTNICA (nov tretji in peti odstavek 22. člena); rubrika 5-VELJAVNOST (nov četrti odstavek 23. člena);
* posamezne druge določbe in oblikovne spremembe s ciljem primernejše ureditve.

Pripominjamo, da so v okviru eNaročanja že vzpostavljene tehnične rešitve za nadaljnje napotovanje s strani zdravnikov, pri katerih napotnica ni potrebna (npr. da lahko zdravnik specialist ob ugotovitvi, da gre za spolno prenosljivo bolezen zavarovano osebo napoti na hospitalno zdravljenje). Tehnične rešitve v zvezi z izdajo »trajne« napotnice pa bodo omogočene s 1. 8. 2021. Izvajalci bodo morali ustrezno prilagoditi svoje informacijske sisteme.

Navodilo začne veljati osmi dan po objavi na spletni strani Zavoda, razen določb, ki se nanašajo na »trajno« napotnico, ki začnejo veljati 1. 8. 2021.

Pripravila:

Tatjana Puketa Kocijančić

mag. Ana Vodičar

vodja - direktorica področja

Priloga: Navodilo